Document ID: 32007L0042

KOMISJONI DIREKTIIV 2007/42/EÜ,
29. juuni 2007,
toiduga kokkupuutumiseks ettenähtud regenereeritud tsellulooskilest materjalide ja esemete kohta
(EMPs kohaldatav tekst)
(kodifitseeritud versioon)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 27. oktoobri 2004. aasta määrust (EÜ) nr 1935/2004 toiduga kokkupuutumiseks ettenähtud materjalide ja esemete kohta, millega tunnistatakse kehtetuks direktiivid 80/590/EMÜ ja 89/109/EMÜ, (1) eriti selle artiklit 5,
ning arvestades, et:
(1)
Komisjoni 15. märtsi 1993. aasta direktiivi 93/10/EMÜ toiduga kokkupuutumiseks ettenähtud regenereeritud tsellulooskilest materjalide ja esemete kohta (2) on korduvalt oluliselt muudetud. (3) Selguse ja otstarbekuse huvides tuleks kõnealune direktiiv kodifitseerida.
(2)
Käesoleva direktiiviga ettenähtud ühenduse meetmed ei ole üksnes vajalikud, vaid ka möödapääsmatud, et saavutada siseturu eesmärke; üksinda ei suuda liikmesriigid kõnesolevaid eesmärke saavutada. Peale selle on nende saavutamine ühenduse tasandil sätestatud juba määruses (EÜ) nr 1935/2004.
(3)
Eesmärgi, mis on sätestatud määruse (EÜ) nr 1935/2004 artikli 3 lõikes 1 saavutamiseks, on regenereeritud tsellulooskile puhul sobivaks vahendiks eridirektiiv kõnealuse määruse artikli 5 tähenduses.
(4)
Regenereeritud tselluloosist sünteetilisi pakendeid peaksid reguleerima erisätted.
(5)
Meetod, millega määrata värvainete migratsiooni puudumine, tuleks kehtestada hiljem.
(6)
Siseriiklikud sätted peaks kehtima seni, kuni koostatakse puhtuskriteeriumid ja analüüsimeetodid.
(7)
Määruse (EÜ) nr 1935/2004 artikli 3 lõikes 1 seatud eesmärgi saavutamiseks piisab põhimõtteliselt heakskiidetud ainete loendi kehtestamisest, milles on märgitud kasutatavate koguste piirmäärad.
(8)
Bis(2-hüdroksüetüül)eeter (= dietüleenglükool) ja etaandiool (= monoetüleenglükool) võivad siiski ulatuslikult migreeruda teatud toitudesse ja seetõttu on selle võimaluse ärahoidmiseks kõige kohasem ette näha nende ainete maksimaalne lubatud kogus toidus, mis on kokku puutunud regenereeritud tsellulooskilega.
(9)
Tarbija tervise kaitseks tuleks vältida toidu otsest kokkupuudet regenereeritud tsellulooskile trükitud pinnaga.
(10)
Määruse (EÜ) nr 1935/2004 artikli 16 lõikes 1 osutatud kirjalik teatis tuleb esitada, kui regenereeritud tsellulooskilet kasutatakse erialaselt koos materjalide ja esemetega, mis on ette nähtud kokkupuutumiseks toiduga, välja arvatud sellised materjalid ja esemed, mis oma laadilt on ette nähtud selliseks kasutuseks.
(11)
Regenereeritud tsellulooskilede suhtes rakendatavad sätted peavad olema spetsiifilised toiduga kokkupuutuva kihi olemuse suhtes. Sellest tulenevalt peavad plastkattekihiga kaetud regenereeritud tsellulooskiledele esitatavad nõuded erinema kattekihita või tselluloosist saadud kattekihiga kaetud regenereeritud tsellulooskiledele esitatavatest nõuetest.
(12)
Kõigi regenereeritud tsellulooskile tüüpide, sealhulgas plastkattekihiga regenereeritud tsellulooskile valmistamisel võib kasutada ainult lubatud aineid.
(13)
Plastkattekihiga kaetud regenereeritud tsellulooskilede korral koosneb toiduga kokkupuutuv kiht materjalist, mis on sarnane toiduga kokkupuutumiseks ettenähtud plastmaterjalide ja -esemetega. Seetõttu on kohane, et 6. augusti 2002. aasta komisjoni direktiivis 2002/72/EÜ toiduga kokkupuutumiseks ettenähtud plastmaterjalide ja -esemete kohta (4) toodud sätted kehtiksid ka selliste kilede suhtes.
(14)
Ühenduse õigustiku ühtluse huvides tuleb teostada kontrolli plastkattekihiga regenereeritud tsellulooskilede direktiivis 2002/72/EÜ sätestatud migratsiooni piirmääradele vastavuse üle vastavalt eeskirjadele, mis on sätestatud nõukogu 18. oktoobri 1982. aasta direktiivis 82/711/EMÜ, milles kehtestatakse toiduga kokkupuutumiseks ettenähtud plastmaterjalide ja -esemete koostisosade migratsiooni katsetamiseks vajalikud põhinõuded, (5) ja nõukogu 19. detsembri 1985. aasta direktiivis 85/572/EMÜ, millega sätestatakse toiduga kokkupuutumiseks mõeldud plastmaterjalide ja -esemete koostisainete migratsiooni testimiseks kasutatavate mudelainete nimekiri. (6)
(15)
Käesoleva direktiiviga ette nähtud meetmed on kooskõlas toiduahela ja loomatervishoiu alalise komitee arvamusega.
(16)
Käesolev direktiiv ei muuda liikmesriikide kohustusi, mis on seotud III lisa B osas esitatud direktiivide ülevõtmise ja kohaldamise tähtaegadega,
ON VASTU VÕTNUD KÄESOLEVA DIREKTIIVI:
Artikkel 1
1. Käesolev direktiiv on eridirektiiv määruse (EÜ) nr 1935/2004 artikli 5 tähenduses.
2. Käesolevat direktiivi kohaldatakse I lisas määratletud regenereeritud tsellulooskile suhtes, mis on ette nähtud kokkupuutumiseks toiduga või puutub toiduga kokku oma kasutuseesmärgist lähtuvalt ja mis moodustab:
a)
sellisena valmistoote või
b)
osa muid materjale sisaldavast valmistootest.
3. Käesolevat direktiivi ei kohaldata regenereeritud tselluloosist tehiskestade suhtes.
Artikkel 2
Artikli 1 lõikes 2 nimetatud regenereeritud tsellulooskiled kuuluvad ühte järgmistest tüüpidest:
a)
kattekihita regenereeritud tsellulooskile;
b)
kattekihiga regenereeritud tsellulooskile, mille kattekiht on saadud tselluloosist, või
c)
kattekihiga regenereeritud tsellulooskile, mille kattekiht koosneb plastist.
Artikkel 3
1. Artikli 2 punktides a ja b nimetatud regenereeritud tsellulooskilede tootmisel võib kasutada ainult aineid või ainerühmi, mis on loetletud II lisas vastavalt selles sätestatud piirangutele.
2. Erandina lõikest 1 võib kasutada muid kui II lisas loetletud aineid, kui neid kasutatakse värvainena (värvid ja pigmendid) või liimina, tingimusel, et need ained ei migreeru toitu tunnustatud analüüsimeetodiga avastataval määral.
Artikkel 4
1. Artikli 2 punktis c nimetatud regenereeritud tsellulooskilede tootmisel võib enne kattekihi lisamist kasutada ainult aineid või ainerühmi, mis on loetletud II lisas vastavalt selles sätestatud piirangutele.
2. Lõikes 1 nimetatud regenereeritud tsellulooskilele kantava kattekihi tootmisel võib kasutada ainult aineid või ainerühmi, mis on loetletud direktiivi 2002/72/EÜ II-VI lisas, vastavalt nendes sätestatud piirangutele.
3. Minemata vastuollu lõikega 1, peavad artikli 2 punktis c nimetatud regenereeritud tsellulooskilest valmistatud materjalid ja tooted olema kooskõlas direktiivi 2002/72/EÜ artiklitega 2, 7 ja 8.
Artikkel 5
Regenereeritud tsellulooskile trükitud pinnad ei tohi toiduainetega kokku puutuda.
Artikkel 6
1. Turustamisetappidel, mis ei ole jaemüügietapid, tuleb toiduga kokkupuutumiseks ettenähtud regenereeritud tsellulooskilest materjalidele ja esemetele lisada määruse (EÜ) nr 1935/2004 artikli 16 lõike 1 kohane kirjalik teatis.
2. Lõiget 1 ei kohaldata regenereeritud tsellulooskilest materjalide ja esemete suhtes, mis oma laadilt on otseselt ette nähtud toiduga kokkupuutumiseks.
3. Kui kasutuse eritingimused ette nähakse, tuleb regenereeritud tsellulooskilest materjalid või esemed vastavalt märgistada.
Artikkel 7
Direktiiv 93/10/EMÜ, mida on muudetud III lisa A osas loetletud direktiividega, tunnistatakse kehtetuks; see ei mõjuta liikmesriikide kohustusi, mis on seotud III lisa B osas esitatud direktiivide ülevõtmise ja kohaldamise tähtaegadega.
Viiteid kehtetuks tunnistatud direktiivile käsitatakse viidetena käesolevale direktiivile kooskõlas IV lisas esitatud vastavustabeliga.
Artikkel 8
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 9
Käesolev direktiiv on adresseeritud liikmesriikidele.
Brüssel, 29. juuni 2007

Labels: 0
1
17
20